ประกาศกระทรวงเกษตรและสหกรณ์
เรื่อง
กำหนดประเภทของเรือสนับสนุนการประมง (ฉบับที่ ๓)
พ.ศ. ๒๕๖๑
 

เนื่องจากปัจจุบันมีเรือกลเดินทะเลใกล้ฝั่ง
เรือกลเดินทะเลเฉพาะเขต เรือกลเดินทะเลชายแดน เรือกลเดินทะเลระหว่างประเทศ
ประเภทการใช้บรรทุกผลิตภัณฑ์น้ำมันที่มีจุดวาบไฟต่ำกว่าหกสิบองศาเซลเซียส และประเภทการใช้บรรทุกผลิตภัณฑ์น้ำมันที่มีจุดวาบไฟสูงกว่าหกสิบองศาเซลเซียส
ขนาดตั้งแต่สามสิบตันกรอสแต่ไม่เกินหนึ่งพันตันกรอส
ซึ่งใบอนุญาตใช้เรือสิ้นอายุแล้วแต่มิได้ยื่นขอต่ออายุใบอนุญาตใช้เรือ
แต่เรือเหล่านั้นยังคงมีรายชื่ออยู่ในทะเบียนเรือไทย และมีเรือบรรทุกสินค้าทั่วไปที่มีระบบเครื่องทำความเย็นในระวางสินค้า
หรือมีระวางสินค้าที่มีความยาวน้อยกว่าสี่เมตรสามารถใช้บรรทุกน้ำแข็งเพื่อรักษาอุณหภูมิในระวางสินค้าได้
จึงมีความเสี่ยงที่เรือดังกล่าวจะออกไปให้การสนับสนุนการทำการประมงโดยไม่ชอบด้วยกฎหมายซึ่งทางราชการไม่สามารถควบคุมได้

อาศัยอำนาจตามความในข้อ ๓ และข้อ
๑๐ ของคำสั่งหัวหน้าคณะรักษาความสงบแห่งชาติ ที่ ๒๒/๒๕๖๐ เรื่อง
การแก้ไขปัญหาการทำการประมงผิดกฎหมาย ขาดการรายงาน และไร้การควบคุม เพิ่มเติมครั้งที่
๔ ลงวันที่ ๔ เมษายน พุทธศักราช ๒๕๖๐ รัฐมนตรีว่าการกระทรวงเกษตรและสหกรณ์ออกประกาศไว้
ดังต่อไปนี้

ข้อ ๑ กำหนดให้เรือที่จดทะเบียนตามกฎหมายว่าด้วยเรือไทย
เป็นเรือกลเดินทะเลใกล้ฝั่ง เรือกลเดินทะเลเฉพาะเขต เรือกลเดินทะเลชายแดน
เรือกลเดินทะเลระหว่างประเทศ ประเภทการใช้บรรทุกผลิตภัณฑ์น้ำมันที่มีจุดวาบไฟต่ำกว่าหกสิบองศาเซลเซียส
และประเภทการใช้บรรทุกผลิตภัณฑ์น้ำมันที่มีจุดวาบไฟสูงกว่าหกสิบองศาเซลเซียส
ขนาดตั้งแต่สามสิบตันกรอสแต่ไม่เกินหนึ่งพันตันกรอส เป็นเรือสนับสนุนการประมงตามข้อ
๓ ของคำสั่งหัวหน้าคณะรักษาความสงบแห่งชาติ ที่ ๒๒/๒๕๖๐ เรื่อง การแก้ไขปัญหาการทำการประมงผิดกฎหมาย
ขาดการรายงาน และไร้การควบคุม เพิ่มเติมครั้งที่ ๔ ลงวันที่ ๔ เมษายน พุทธศักราช
๒๕๖๐ 
ความในวรรคหนึ่งมิให้ใช้บังคับแก่เรือบรรทุกผลิตภัณฑ์น้ำมันดังนี้
(๑) เรือบรรทุกผลิตภัณฑ์น้ำมันเตา
(๒)
เรือบรรทุกผลิตภัณฑ์น้ำมันซึ่งมีการทำสัญญาโดยตรงกับบริษัทน้ำมันในประเทศไทยให้เป็นผู้จัดส่งผลิตภัณฑ์น้ำมันระหว่างคลังน้ำมันในประเทศไทย
หรือขนส่งผลิตภัณฑ์น้ำมันระหว่างคลังน้ำมันในประเทศไทยกับต่างประเทศ
เรือบรรทุกผลิตภัณฑ์น้ำมันตาม (๑)
ต้องมีการระบุในใบอนุญาตใช้เรือโดยชัดเจนว่าเป็นเรือบรรทุกผลิตภัณฑ์น้ำมันตามประเภทดังกล่าว
กรณีเรือบรรทุกผลิตภัณฑ์น้ำมันตาม
(๒)
ให้ได้รับยกเว้นตามวรรคสองเฉพาะในช่วงเวลาที่สัญญาระหว่างโรงกลั่นน้ำมันกับเรือบรรทุกผลิตภัณฑ์น้ำมันยังมีผลใช้บังคับ
และผู้ประกอบการดังกล่าวได้จัดส่งสัญญาให้กรมประมงทราบแล้ว

ข้อ ๒ กำหนดให้เรือบรรทุกสินค้าทั่วไปที่มีระบบเครื่องทำความเย็นในระวางสินค้า
หรือมีระวางสินค้าที่มีความยาวน้อยกว่าสี่เมตร
ที่เปลี่ยนประเภทการใช้เรือจากประเภทเรือที่ใช้ทำการประมง เรือที่ใช้ขนถ่ายเพื่อการประมง
เรือบรรทุกสินค้าประมงห้องเย็น เรือบรรทุกสินค้าห้องเย็น ขนาดตั้งแต่สามสิบตันกรอสขึ้นไป
เป็นเรือสนับสนุนการประมงที่ต้องติดตั้งระบบติดตามเรือ
และแจ้งเข้าออกท่าเทียบเรือประมง ตามข้อ ๑๐
ของคำสั่งหัวหน้าคณะรักษาความสงบแห่งชาติ ที่ ๒๒/๒๕๖๐ เรื่อง
การแก้ไขปัญหาการทำการประมงผิดกฎหมาย ขาดการรายงาน และไร้การควบคุม เพิ่มเติมครั้งที่
๔ ลงวันที่ ๔ เมษายน พุทธศักราช ๒๕๖๐

ข้อ ๓ เจ้าของเรือหรือผู้ครอบครองเรือสนับสนุนการประมงตามข้อ
๒ ต้องติดตั้งระบบติดตามเรือ
พร้อมแจ้งเปิดสัญญาณต่อศูนย์ปฏิบัติการเฝ้าระวังและคาดการณ์สถานการณ์ด้านการประมงให้แล้วเสร็จ
ภายในกำหนดเวลาสามสิบวันนับแต่วันที่ประกาศฉบับนี้มีผลใช้บังคับ
กรณีมีเหตุสุดวิสัยหรือเหตุจำเป็นอื่นใดอันทำให้ไม่สามารถติดตั้งระบบติดตามเรือได้ทันภายในกำหนดเวลาตามวรรคหนึ่ง
ให้เจ้าของหรือผู้ครอบครองเรือสนับสนุนการประมงตามข้อ ๒
แจ้งให้อธิบดีกรมประมงทราบก่อนสิ้นสุดระยะเวลาตามวรรคหนึ่ง
และจะต้องติดตั้งระบบติดตามเรือพร้อมแจ้งเปิดสัญญาณต่อศูนย์ปฏิบัติการเฝ้าระวังและคาดการณ์สถานการณ์ด้านการประมงให้แล้วเสร็จภายในเวลาที่อธิบดีกำหนด

ข้อ ๔ การแจ้งเข้าออกท่าเทียบเรือประมงของเรือสนับสนุนการประมงตามข้อ
๒ ให้เริ่มดำเนินการเมื่อพ้นกำหนดสิบห้าวันนับแต่วันที่ประกาศฉบับนี้มีผลใช้บังคับ

ข้อ ๕[๑] ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป


ประกาศ
ณ วันที่ ๒๗ มิถุนายน พ.ศ. ๒๕๖๑
ลักษณ์
วจนานวัช
รัฐมนตรีช่วยว่าการกระทรวงเกษตรและสหกรณ์
ปฏิบัติราชการแทนรัฐมนตรีว่าการกระทรวงเกษตรและสหกรณ์
ปุณิกา/จัดทำ
๒๖ พฤศจิกายน
๒๕๖๑

นุสรา/ตรวจ
๓๐
พฤศจิกายน ๒๕๖๑

[๑]
ราชกิจจานุเบกษา เล่ม ๑๓๕/ตอนพิเศษ ๑๕๐ ง/หน้า ๑/๒๘ มิถุนายน ๒๕๖๑